Què és el Punt d’Infoenergia? | Associació Leader Ripollès Ges Bisaura
Finançat per:	Què és el Punt d’Infoenergia?
El Punt d’Infoenergia és un ens sense entitat pròpia depenent de l’Associació Leader Ripollès Ges Bisaura que pretén donar assistència tècnica per al correcte funcionament de la gestió energètica dels municipis, amb l’objectiu de fomentar les accions d’estalvi i eficiència energètica.
El dia 21 de juliol de 2011 es va donar el tret de sortida a la seva actuació amb la signatura d’un conveni de col·laboració ente el Consell Comarcal del Ripollès i l’Institut Català de l’energia, tot i portar ja uns mesos fent proves pilot en dos municipis de la comarca.
La creació d’aquest Punt deriva del projecte de cooperació Eureners2 – Europa y Energía, i moltes de les seves funcions seran incorporades i transmeses sense cost a altres territoris al llarg del projecte de cooperació Eureners3. Alhora s’emmiralla en el model de funcionament de l’Agència de l’Energia d’Osona.
Dins l’assessorament es donarà resposta a temes com la contractació i la revisió de tarifes, la racionalització de pòlisses, la implantació de les recomanacions sorgides d’auditories energètiques, els anàlisi de consums, les subvencions en matèria d’estalvi i eficiència de diferents administracions, i implantació d’energies renovables.
Aquest sistema ha de permetre als municipis gaudir d’un assessorament tècnic, un estalvi del cost pel fet de tenir la informació centralitzada i gestionada pels tècnics del Punt d’Infoenergia Comarcal, un increment de l’eficàcia de gestió i una clara repercussió en la millora de l’eficiència energètica dels municipis.
A part d’un servei municipal, el Punt d’Infoenergia vol servir com a eina de sensibilització de tota la població, així com de punt de suport per aquelles empreses interessades en fer una diagnosi de les seves instal•lacions.